Praat liewer versigtig | Netwerk24
Deur Stephan Joubert 12 Junie 2019 00:01
Ek is vinnig om my rug styf te maak as iemand heftig van my verskil. Dan staan ek op vir my regte – net om ná die tyd goor te voel daaroor. Die Bybel is so reg dat dit niks help om kwaad met kwaad te vergeld nie. Dit maak dinge eintlik net nog erger. Dalk is die rede vir ons haastige reaksies dat dit ons in beheer van sake laat voel.
Ons wys deur ons eie harde woorde dat ons nie sommer rondgestamp gaan word nie. Maar is dit regtig nodig? Spreuke 15:18 sê ons moet ons woorde tel. Ons moet versigtig antwoord wanneer ons die speelveld van dwase betree.
Harde woorde en kwaai reaksies mag dalk vinnige maniere wees om ons eie standpunte te verdedig, maar of dit wys is, is 'n baie beter vraag. Ja, ons mag van mense verskil. Ons mag ons eie menings hê. Ons dwing dit net nie af op ander nie. Ons praat keurig tot eer van die Heer.